google/wiki40b huggingface dataset:
Αρβανιτοχώρι Κάσου

Γενικά στοιχεία

Ο οικισμός είναι κτισμένος σε υψόμετρο 100 μέτρων, στο βόρειο τμήμα του νησιού. Σύμφωνα με την επικρατούσα εκδοχή, οφείλει το όνομά του σε Αρβανίτες που εγκαταστάθηκαν στο νησί κατά τον 16ο αιώνα ενώ σύμφωνα με άλλη εκδοχή η ονομασία του προέρχεται από ντόπιο καπετάνιο που φορούσε αρβανίτικη φορεσιά. Σύμφωνα με τον Κασιώτη συγγραφέα Κ. Ν. Φραγκούλη κατά το 1920 το Αρβανιτοχώρι διέθετε 180 οικίες ενώ η περιοχή ήταν πλούσια σε βλάστηση, ελαιώνες, εσπεριδοειδή, αμπελώνες κ.λπ.
Η κεντρική εκκλησία του Αρβανιτοχωρίου είναι αφιερωμένη στον Άγιο Δημήτριο (ανεγέρθη το 1864 και έλαβε την τελική του μορφή στις αρχές του 20ού αιώνα). Άλλη σημαντική εκκλησία είναι οι Τρεις Ιεράρχες. 
Διοικητικά, μετά την ενσωμάτωση των Δωδεκανήσων με την Ελλάδα το Αρβανιτοχώρι υπήχθη στο δήμο Κάσου της επαρχίας Καρπάθου. Παρά τις αλλαγές που επήλθαν στην τοπική αυτοδιοίκηση το 1997 και το 2011, ο οικισμός παρέμεινε εντός των διοικητικών ορίων του δήμου Κάσου.
Βασικές επαγγελματικές ασχολίες των κατοίκων του χωριού είναι η κτηνοτροφία, οι αγροτικές εργασίες, η μελισσοκομία καθώς και ο τομέας της ναυτιλίας.

Ο οικισμός διαθέτει ερασιτεχνική ποδοσφαιρική ομάδα, την ΑΟ Δόξα Αρβανιτοχωρίου, η οποία ιδρύθηκε το 1966 και έχει ως χρώματα το μπλε και το κόκκινο. Έχει κατακτήσει επτά φορές το τοπικό πρωτάθλημα Κάσου (1967, 1970, 1976, 1977, 1978, 1979 και 1983).
Ξανθοφύκη

Περιγραφή

Τα ξανθοφύκη είναι ευκαρυωτικοί φωτοσυνθετικοί οργανισμοί. Διαθέτουν κυτταρικά τοιχώματα αποτελούμενα κυρίως από κυτταρίνη, ενώ σε ορισμένες περιπτώσεις παρατηρείται και παρουσία πυριτίου. Κύριος αποταμιευτικός πολυσακχαρίτης είναι η χρυσολαμιναρίνη, η οποία πιθανότατα αποθηκεύεται σε ένα κυτταροπλασματικό κενοτόπιο. Στο κυτταρόπλασμα εντοπίζονται επίσης σταγονίδια λιπιδίων, τα οποία αποτελούν το κύριο φωτοσυνθετικό αποταμιευτικό τους προϊόν.

Φωτοσυνθετικές χρωστικές

Οι βασικές φωτοσυνθετικές χρωστικές των ξανθοφυκών είναι οι χλωροφύλλες a και c,  με τη δεύτερη να συναντάται σε μικρότερες ποσότητες. Επιπλέον, διαθέτουν επικουρικές χρωστικές, μεταξύ των οποίων β-καρωτίνη, ξανθοφύλλες, διατοξανθίνη και διαδινοξανθίνη. Αντίθετα, η επικουρική χρωστική φυκοξανθίνη, αν και ευρέως διαδεδομένη στα φωτοσυνθετικά σταχυομαστιγωτά, δεν συναντάται στα ξανθοφύκη. Αυτό έχει ως αποτέλεσμα τα πλαστίδιά τους να εμφανίζονται πράσινα ή κιτρινοπράσινα καθιστώντας συχνά δύσκολη τη διάκρισή τους από τα μορφολογικά παρόμοια χλωροφύκη.

Αναπαραγωγή

Η αναπαραγωγή τους μπορεί να είναι τόσο αγενής όσο και εγγενής. Αγενής αναπαραγωγή πραγματοποιείται είτε με μη-μαστιγιοφόρα αυτοσπόρια, απλανοσπόρια ή παχύτοιχες κύστεις είτε με μαστιγιοφόρα ζωοσπόρια, ανάλογα με το γένος ή τις περιβαλλοντικές συνθήκες που επικρατούν. Λίγες είναι οι περιπτώσεις εγγενούς αναπαραγωγής, η οποία περιλαμβάνει ισογαμία ή ωογαμία.

Ποικιλομορφία

Τα ξανθοφύκη εμφανίζουν μεγάλη ποικιλία ως προς τη μορφολογία τους. Τα περισσότερα είναι μαστιγιοφόρα μονήρη κύτταρα, αλλά πολλά σχηματίζουν αποικίες κυττάρων εγκλεισμένες σε βλέννη. Επίσης υπάρχουν νηματοειδείς μορφές, σιφωνοειδή κοινόκυτα (πολυπύρηνοι θαλλοί χωρίς εσωτερικό διαχωρισμό σε κύτταρα, όπως στα γένη  Vaucheria και Botrydium), καθώς και αμοιβαδοειδείς μορφές. Γενικά, λόγω του μικρού μεγέθους των κυτταρικών σωμάτων τους, τα ξανθοφύκη θεωρούνται μικροφύκη (microalgae) και απαιτείται μικροσκοπική παρατήρηση για την προσεκτική μελέτη τους.

Εξάπλωση

Έχουν καταγραφεί πάνω από 600 είδη ξανθοφυκών, τα οποία κατατάσσονται σε περίπου 90 γένη. Εντοπίζονται κυρίως σε βιοτόπους γλυκών υδάτων, αν και μερικά διαβιούν σε θαλασσινά νερά, στο έδαφος ή ακόμα και πάνω σε κορμούς δέντρων. Γενικά δεν συναντώνται σε αφθονία και πολλά είδη έχουν βρεθεί μόλις μία φορά, με αποτέλεσμα πολλές μορφές ξανθοφυκών να θεωρούνται σπάνιες. Ωστόσο, αποτελούν τους κυρίαρχους παραγωγούς σε ορισμένες αλυκές, ενώ άλλα ξανθοφύκη (όπως αυτά του γένους Tribonema) είναι κοσμπολιτικά, δηλαδή έχουν παγκόσμια εξάπλωση.

Φυλογένεση

Τα φερόμενα ως αρχαιότερα γνωστά απολιθώματα σταχυομαστιγωτών φαίνεται πως ανήκουν σε ξανθοφύκη (ομοιότητες με είδη του γένους Vaucheria) και χρονολογούνται μέχρι και τον Μεσοπροτεροζωικό Αιώνα.
Φυλογενετικά, μελέτες υποδεικνύουν την πιθανή προέλευση των ξανθοφυκών από έναν μονοκύτταρο πρόγονο. Σήμερα γνωρίζουμε ότι τα ξανθοφύκη εμφανίζουν στενή συγγένεια με τα φαιοφύκη (κλάση Phaeophyceae), ενώ σύμφωνα με μοριακές φυλογενετικές αναλύσεις οι δύο αυτές ομάδες είναι με τη σειρά τους στενά συγγενικές με άλλες μικρότερες κλάσεις φωτοσυνθετικών σταχυομαστιγωτών, όπως Chrysomerophyceae, Phaeothamniophyceae και Pinguiophyceae.
Μητρόπολη Χονγκ Κονγκ και Νοτιοανατολικής Ασίας

Η Ιερά Μητρόπολη Χονγκ Κονγκ και Νοτιοανατολικής Ασίας (γνωστή επίσης με το ακρονύμιο OMHKSEA, δηλαδή Orthodox Metropolitanate of Hong Kong and South East Asia) είναι Μητρόπολη του Οικουμενικού Πατριαρχείου.

Ιστορικό

Ιδρύθηκε με απόφαση της Ιεράς Συνόδου του Οικουμενικού Πατριαρχείου τον Νοέμβριο του 1996. Η δικαιοδοσία της νέας Μητροπόλεως εκτεινόταν στις χώρες Χονγκ Κονγκ (τότε Βρετανικό προτεκτοράτο), Κίνα, Ταϊβάν, Φιλιππίνες, Βιετνάμ, Λάος,  Καμπότζη, Ταϋλάνδη, Βιρμανία (τώρα Μιανμάρ), Μαλαισία, Σιγκαπούρη, Ινδονησία, Μπανγκλαντές, Ινδία, Σρι Λάνκα, Μαλδίβες Νήσους, Νεπάλ, Μπουτάν, Πακιστάν, Αφγανιστάν. 
Στις 2 Δεκεμβρίου 1996 με νέα απόφαση της Ιεράς Συνόδου εξελέγη ο Πανοσιολογιώτατος Αρχιμανδρίτης Νικήτας Λούλιας ως ο πρώτος Μητροπολίτης Χονγκ Κονγκ, που ενθρονίστηκε και ανέλαβε καθήκοντα στις 12 Ιανουαρίου 1997. Η Ιερά Μητρόπολη Χονγκ Κονγκ χαρακτηρίστηκε, ως η γεωγραφικά μεγαλύτερη Ορθόδοξη Μητρόπολη του Οικουμενικού Πατριαρχείου. Από τους κληρικούς που υπηρέτησαν στην Ιερά Μητρόπολη Χονγκ Κονγκ αναδείχθηκαν σημαντικοί ιεράρχες, όπως οι Μητροπολίτες Μητροπολίτης Άκκρας Γεώργιος, Βρυούλων Επιφάνιος, Μαδαγασκάρης Ιγνάτιος, Ειρηνουπόλεως Δημήτριος κ.α. .
Τον Αύγουστο 2007, ο Σεβασμιώτατος Μητροπολίτης Νικήτας μετετέθη ως Μητροπολίτης Δαρδανελλίων και η κενή θέση επληρώθη με απόφαση της Ιεράς Συνόδου στις 9 Ιανουαρίου 2008, με την εκλογή του Αρχιμανδρίτου Νεκταρίου Τσίλη ως νέου Μητροπολίτη. Με τη ίδια απόφαση της Ιεράς Συνόδου του Οικουμενικού Πατριαρχείου αποσπάσθηκε η Σιγκαπούρη στην οποία ιδρύθηκε νέα Μητρόπολη, με δικαιοδοσία στη Νότια Ασία, ενώ στην δικαιοδοσία της Ιεράς Μητρόπολης Χονγκ Κονγκ παρέμειναν η Κίνα, Ταϊβάν, Φιλιππίνες, Βιετνάμ, Λάος, Καμπότζη, Ταϊλάνδη και Μιανμάρ.
Θεόδωρος Βενάρδος

Εγκληματική δράση

Προέβη σε δυο ληστείες με πλούσια λεία, τη μία στις 16 Νοεμβρίου του 1973 στο υποκατάστημα της Εθνικής Τράπεζας στο Παγκράτι όπου παρουσιάσθηκε μεταμφιεσμένος σε καθολικό ιερέα και τη δεύτερη σε υποκατάστημα της ίδιας τράπεζας, στις 17 Μαΐου του 1974 στα Σεπόλια, όπου εισέβαλε στην τράπεζα κρατώντας μια ανθοδέσμη με γλαδιόλες μέσα στην οποία είχε κρύψει μια καραμπίνα.

Το παρελθόν του

Εξίσου επεισοδιακή όμως ήταν και η προϊστορία του. Μεγάλωσε χωρίς το φυσικό του πατέρα και σπούδασε μηχανικός του εμπορικού ναυτικού. Κατά τη διάρκεια της στρατιωτικής του θητείας, στα 1972, κατηγορήθηκε για ανατίναξη πυριτιδαποθήκης, συνελήφθη από την στρατιωτική αστυνομία του τότε καθεστώτος, βασανίσθηκε και αργότερα απολύθηκε για λόγους υγείας.

Σύλληψη και καταδίκη

Στα τέλη Ιανουαρίου 1974 συνελήφθη και γράφτηκε στον Τύπο ότι είχε ξοδέψει 1.235.000 δρχ. μέσα σε 70 ημέρες. Δραπέτευσε με θεαματικό τρόπο από τις φυλακές Κορυδαλλού (Απρίλιος 1974), αλλά μετά τη δεύτερη ληστεία του (Μάιος 1974) συνελήφθη εκ νέου στις 13 Ιουνίου 1974 στην προσπάθειά του να διαφύγει στο εξωτερικό, παραπέμφθηκε σε δίκη και καταδικάσθηκε σε συνολική κάθειρξη 20 ετών και επτά μηνών. Λόγω του ιστορικού του μεταφέρθηκε σε διάφορες φυλακές ύψιστης ασφάλειας, ενώ υπέβαλε πέντε αιτήσεις αποφυλάκισης για "ανήκεστο βλάβη", οι οποίες απορρίφθηκαν.

Το τέλος του

Στις 10 Ιουλίου του 1984 και έπειτα από δεκάδες απόπειρες, ενώ παρουσίαζε εμφανή συμπτώματα ψυχικής νόσου, αυτοκτόνησε στο κελί του δι' απαγχονισμού σε ηλικία 35 ετών. Μετά το θάνατό του, η οικογένειά του απηύθυνε κατηγορίες για εξώθησή του στην αυτοκτονία, ενώ μεγάλος διάλογος άνοιξε περί των συνθηκών κράτησης στις ελληνικές φυλακές.
Κρυπτό

Το χημικό στοιχείο Κρυπτό είναι ένα ευγενές αέριο με ατομικό αριθμό 36 και ατομικό βάρος 83,80 . Είναι μέλος της 18ης ομάδας και της 4ης περιόδου στον περιοδικό πίνακα των στοιχείων.Έχει θερμοκρασία τήξης -157,2 C° και θερμοκρασία βρασμού -153,4 C°. Το Κρυπτό ανακαλύφθηκε από τους Βρετανούς χημικούς Ράμσεϊ και Τρέιβερς το 1898 μαζί με τα ευγενή αέρια Ξένο και Νέο. Είναι άοσμο, άχρωμο και άγευστο αέριο που βρίσκεται στην ατμόσφαιρα σε μικρές ποσότητες ιχνών ( 0,0001% ).
Παρόλο που είναι σχετικά αδρανές για πρακτικούς σκοπούς, μπορεί να δημιουργήσει δομές με νερό, όταν τα άτομά του παγιδευτούν σε δίκτυο μορίων νερού. Χρησιμοποιείται όπως και τα άλλα ευγενή αέρια σε φθορίζουσες λάμπες, στον φωτισμό και την φωτογραφία.
Το φως του κρυπτού έχει μεγάλο αριθμό από φασματικές γραμμές και η υψηλή απόδοση φωτός του κρυπτούστο πλάσμα, του επιτρέπει να παίζει σημαντικό ρόλο σε πολλά υψηλής ισχύος λέιζερ αερίων που επιλέγουν μία από τις πολλές φασματικές γραμμές για να ενισχυθεί. Υπάρχει επίσης ένα ειδικό λέιζερ φθορίου Κρυπτού.
Αψηφιά Φωκίδας

Γεωγραφία - Ιστορία

Επάνω στο έδαφός της νησίδας υπάρχει μικρός φάρος, κτισμένος το 1887, μαζί με το σπίτι του φαροφύλακα και έχουν εντοπιστεί κατάλοιπα προϊστορικής εγκατάστασης, ενώ οι Γάλλοι αρχαιολόγοι Lerat και Chamoux τοποθετούν σε αυτήν ιερό του θεού  Απόλλωνα. Η Αψηφιά, την ύστερη Ρωμαϊκή με πρώιμη Βυζαντινή περίοδο, πρέπει να χρησιμοποιήθηκε ως καταφύγιο από τις σλαβικές επιδρομές που γίνονταν την εποχή εκείνη. Σύμφωνα με την απογραφή του 2011 είναι μη κατοικίσιμο και μαζί με το Γαλαξίδι και τη νησίδα Άγιος Γεώργιος, αποτελούν την Τοπική Κοινότητα Γαλαξιδίου που ανήκει στης Δημοτική Ενότητα Γαλαξειδίου του Δήμου Δελφών. Ως οικισμός αναγνωρίστηκε με το όνομα Αψιφιά για πρώτη φορά το 1940.
That One Night: Live in Buenos Aires

Τραγούδια

CD 1

1. Jet Intro - 0:35

2. Blackmail the Universe (Mustaine) - 4:08

3. Set the World Afire (Mustaine) - 5:27

4. Skin O' My Teeth (Mustaine) - 3:22

5. Wake Up Dead (Mustaine) - 3:35

6. In My Darkest Hour (Mustaine, Ellefson) - 6:07

7. Die Dead Enough (Mustaine) - 3:55

8. She-Wolf (Mustaine) - 3:31

9. Reckoning Day (Mustaine, Ellefson, Friedman) - 4:39

10. À Tout le Monde (Mustaine) - 4:28

11. Angry Again (Mustaine) - 3:36
CD 1

12. Hangar 18 (Mustaine) - 5:06

13. Return to Hangar (Mustaine) - 3:51

14. I'll Be There (Mustaine, Friedman, Prager) - 5:36

15. Tornado of Souls (Mustaine, Ellefson) - 5:22

16. Trust (Mustaine, Friedman) - 6:00

17. Something That I'm Not (Mustaine) - 4:46

18. Kick the Chair (Mustaine) - 4:03

19. Coming Home to Argentina (Mustaine) - 2:35

20. Symphony of Destruction (Mustaine) - 4:23

21. Peace Sells (Mustaine) - 4:40

22. Holy Wars (Mustaine) - 8:33
Κρατερός Κατσούλης

Βιογραφία

Γεννήθηκε στην Γενεύη της Ελβετίας από γονείς Έλληνες μετανάστες, ενώ σε παιδική ηλικία ήρθε με τους γονείς πίσω στην Ελλάδα. Από μικρός ξεκίνησε να ασχολείται με τις τέχνες καθώς οι γονείς ασχολούνται με την γλυπτική και τη ζωγραφική. Σε ηλικία 9 ετών συμμετείχε στην παιδική ταινία Τα μουστάκια του ηλίου που προβλήθηκε στην ΕΡΤ, ενώ κάποια χρόνια μετά συμμετείχε στην παιδική εκπομπή Χιλιοποδαρούσα του Νίκου Πιλάβιου. 
Το 1989 τελειώνοντας το σχολείο ξεκίνησε να σπουδάζει στο Τμήμα Θεατρολογίας του ΑΠΘ ενώ παράλληλα σπούδαζε υποκριτική στη Δραματική Σχολή του Γιώργου Θεοδοσιάδη από όπου αποφοίτησε το 1994. Οι πρώτες του δουλειές ως ηθοποιός στην τηλεόραση ήταν στις σειρές Ξημερώνει και Βραδιάζει, Φάκελος Αμαζών, Η Εκτέλεση και Τμήμα Ηθών με μικρούς ρόλους. Ακολούθησαν οι συμμετοχές του σε σειρές όπως Η οργή των θεών, Στην κόψη του ξυραφιού ενώ έγινε ευρύτερα γνωστός στο ρόλο του Νίκου Πετρόπουλου στη σειρά Πρόβα Νυφικού του Κώστα Κουτσομύτη.
Στον κινηματογράφο έχει λάβει μέρος σε ταινίες όπως Ηνίοχος, Black Out, Safe Sex, Μεταξύ Φίλων, Το έτερον ήμισυ κ.ά. .
Ακόμη ασχολείται με την παρουσίαση τηλεοπτικών εκπομπών. Το 2011 παρουσίασε το talk show Ανδρικές Κουβέντες στον ΣΚΑΪ. Τις σεζόν 2014-2016 παρουσίασε την πρωινή ψυχαγωγική εκπομπή του Σαββατοκύριακου Στα Καλά Καθούμενα στο epsilontv μαζί με την σύζυγό του Κατερίνα Καραβάτου. Τη σεζόν 2016-2017 η εκπομπή μεταφέρθηκε στο καθημερινό πρόγραμμα του σταθμού με τίτλο Έτοιμο το πρωινό. Από τον Οκτώβριο του 2017 παρουσιάζει και πάλι μαζί με την Κατερίνα Καραβάτου την πρωινή καθημερινή εκπομπή του STAR με τίτλο Στη Φωλιά των Κου Κου.

Προσωπική Ζωή

Στις αρχές του 2009 ξεκίνησε τη σχέση του με την παρουσιάστρια Κατερίνα Καραβάτου, ενώ παντρεύτηκαν 2 χρόνια μετά. Το 2011 ήρθε στον κόσμο η κόρη τους Αέλια Κατσούλη, ενώ το 2016 ο γιος τους Αρίωνας-Ιωάννης Κατσούλης.
Ομάδες του Παγκοσμίου Πρωταθλήματος Καλαθοσφαίρισης Ανδρών 2006

Το άρθρο αυτό για τις ομάδες του Παγκοσμίου Πρωταθλήματος Μπάσκετ 2006 Ανδρών παρουσιάζει τις συνθέσεις των 24 εθνικών ομάδων που συμμετείχαν στην διοργάνωση, με αναλυτικά στοιχεία για τον κάθε παίκτη. Οι πληροφορίες πάρθηκαν από τον ιστότοπο της FIBA για την διοργάνωση:
Φλέτσερ Χέντερσον

Βιογραφία

Γεννήθηκε στο Κάθμπερτ (Cuthbert) της Τζόρτζια των ΗΠΑ, γιος μεσοαστικής οικογένειας. Ο πατέρας του ήταν διευθυντής σχολείου και η μητέρα του καθηγήτρια πιάνου. Σπούδασε στο Πανεπιστήμιο της Ατλάντα από όπου αποφοίτησε το 1920. Αργότερα εγκαταστάθηκε στη Νέα Υόρκη προκειμένου να ακολουθήσει μεταπτυχιακές σπουδές χημείας στο Πανεπιστήμιο Κολούμπια. Εξαιτίας της αδυναμίας του να ακολουθήσει μία σταδιοδρομία ως χημικός – γεγονός στο οποίο συνέβαλε και το χρώμα του – στράφηκε στη μουσική.
Αρχικά εργάστηκε σε δισκογραφικές εταιρίες όπως την Black Swan Records, ως μουσικός διευθυντής και πιανίστας. Το 1922 ηγήθηκε της πρώτης προσωπικής του ορχήστρας και περίπου στις αρχές του 1924 εντάχθηκε σε αυτή ο Λούις Άρμστρονγκ. Σημαντική συνεισφορά στην ορχήστρα είχε επίσης ο μουσικός διευθυντής Ντον Ρέντμαν. Εκτός από τον Άρμστρονγκ, στην ορχήστρα συμμετείχαν κατά διαστήματα και οι Μπένι Κάρτερ, Κόλμαν Χώκινς, Ρόι Έλντριτζ, Ρεντ Άλλεν και Τζο Σμιθ. Παρά το γεγονός πως η ορχήστρα του είχε απήχηση στο κοινό, ο ίδιος ο Χέντερσον δεν διέθετε σημαντικές ικανότητες στη διαχείρισή της, αδυνατώντας να την προωθήσει εμπορικά ή να επιβληθεί στους μουσικούς με τους οποίους συνεργαζόταν.
Ο Χέντερσον υπήρξε σημαντικός ενορχηστρωτής και το 1934, κάτω από το βάρος οικονομικών δυσχερειών, αναγκάστηκε να πουλήσει στον Μπένι Γκούντμαν, κάποιες από τις καλύτερες του ενορχηστρώσεις. Στα τέλη της δεκαετίας του 1930, οι δύο μουσικοί συνεργάστηκαν όταν ο Χέντερσον συμμετείχε αρχικά ως πιανίστας στην ορχήστρα του Γκούντμαν και αργότερα ως ενορχηστρωτής, μέχρι το 1941. Η συνεργασία τους υπήρξε καταλυτική για την εξέλιξη του σουίνγκ. Τα επόμενα χρόνια, ηγήθηκε διαφόρων μουσικών σχημάτων ενώ την περίοδο 1948 - 1949 περιόδευσε με την Έθελ Γουώτερς.
Το 1950 υπέστη εγκεφαλικό, το οποίο οδήγησε σε μερική παράλυσή του. Πέθανε δύο χρόνια αργότερα, στη Νέα Υόρκη.
Γεωργιανές βουλευτικές εκλογές (2016)

Βουλευτικές εκλογές  διεξήχθησαν στη Γεωργία, στις 8 Οκτωβρίου 2016 για να εκλεγούν τα 150 μέλη του Κοινοβουλίου. Ο κυβερνών συνασπισμός Γεωργιανό Όνειρο, με επικεφαλής τον πρωθυπουργό Γκιόργκι Κβιρικασβίλι, διεκδίκησε μια δεύτερη θητεία. Τα κόμματα της αντιπολίτευσης συμπεριέλαβαν το πρώην κυβερνών κόμμα και την κύρια αντιπολίτευση, το Ενωμένο Εθνικό Κίνημα (ΕΝΜ), τους Ελεύθερους Δημοκράτες, πρώην μέλος του συνασπισμού Γεωργιανό Όνειρο με επικεφαλής τον Ιρακλί Αλασάνια και τη Συμμαχία των Πατριωτών της Γεωργίας.
Το Γεωργιανό Όνειρο κέρδισε 115 έδρες, παρουσιάζοντας αύξηση 67 εδρών, ενώ το Ενωμένο Εθνικό Κίνημα μείωσε τις έδρες του σε 27.

Εκλογικό σύστημα

Τα 150 μέλη του Κοινοβουλίου (που αποτελείται από ένα σώμα) εκλέγονται με δύο μεθόδους: 77 με αναλογική εκπροσώπηση σε μια ενιαία πανελλαδική εκλογική περιφέρεια με το εκλογικό όριο του 5% και 73 με το σύστημα της εκλογής σε δύο γύρους σε ενιαίες εκλογικές περιφέρειες με τον κανόνα της πλειοψηφίας που απαιτεί ο νικητής για να πάρει πάνω από το 50% (στις προηγούμενες εκλογές ο υποψήφιος που έπαιρνε την 1η θέση έπρεπε να περάσει το όριο του 30% για να κερδίσει την έδρα στην εκλογική περιφέρεια). 
Τα όρια των εκλογικών περιφερειών επανακαθορίστηκαν με σκοπό τη μείωση του φαινομένου να δημιουργούνται εκλογικές περιφέρειες με αποκλίνοντα ποσοστά μεταξύ των ψηφοφόρων.
Προηγουμένως το μέγεθος των ψηφοφόρων κυμαινόταν από λιγότερο από 6.000 ψηφοφόρους σε μία περιφέρεια μέχρι και πάνω από 150.000 ψηφοφόρους σε μία άλλη.
Οι εκλογές δεν έλαβαν μέρος σε εκλογικές περιφέρειες στις αποσχισθείσες περιοχές της Αμπχαζίας και της Νότιας Οσετίας.
Μαθητικές κινητοποιήσεις στην Ελλάδα (1990-91)

Οι μαθητικές κινητοποιήσεις, που ξεκίνησαν τον Νοέμβριο του 1990 και τελείωσαν τον Ιανουάριο του 1991, ήταν μαθητικές κινητοποιήσεις που σημειώθηκαν στην Ελλάδα και συνοδεύτηκαν από καταλήψεις σχολείων και επεισοδιακά γεγονότα. Τραγική κατάληξη των γεγονότων ήταν ο θάνατος του καθηγητή Νίκου Τεμπονέρα και, δύο μέρες μετά, τεσσάρων ανθρώπων στο κατάστημα Κ. Μαρούσης στην Αθήνα, το οποίο πήρε φωτιά κατά τη διάρκεια πορείας.

Χρονικό

Αφορμή των γεγονότων στάθηκε το πολυνομοσχέδιο που κατέθεσε ο υπουργός της κυβέρνησης Μητσοτάκη, Βασίλης Κοντογιαννόπουλος, που δηµοσιεύτηκε στο φύλλο της Εφηµερίδας της Κυβερνήσεως (ΦΕΚ) στις 22 Νοεμβρίου 1990 και προέβλεπε τεράστιες αλλαγές σε όλες τις βαθμίδες της εκπαίδευσης. Στην τριτοβάθμια εκπαίδευση, ξεχώρισαν ιδιαίτερα οι διατάξεις που αφορούσαν την κατάργηση της παροχής δωρεάν πανεπιστημιακών συγγραμμάτων και περικοπές κοινωνικών παροχών, όπως στη δωρεάν σίτιση και στέγαση. Επίσης, βίαιες αντιδράσεις προκάλεσαν οι διατάξεις για την δευτεροβάθμια εκπαίδευση, που προέβλεπαν την κατάργηση των αδικαιολόγητων απουσιών, την επιβολή ομοιόμορφης ενδυμασίας (από αυτό, έγινε τότε γνωστό και ως «το πολυνομοσχέδιο της ποδιάς»), επέκταση του πειθαρχικού ελέγχου ακόμα και στην καθημερινή εξωσχολική ζωή των μαθητών, κατάργηση των σχολικών περιπάτων και εκδρομών, θέσπιση γραπτών εισαγωγικών εξετάσεων από το γυμνάσιο στο λύκειο χωρίς τη δυνατότητα επανεξέτασης, μέτρα που χαρακτηρίστηκαν ιδιαίτερα αναχρονιστικά για τα δεδομένα της εποχής. 
Σύντομα ξέσπασε ένα κύμα καταλήψεων σε όλη την Ελλάδα που ξεκίνησε στα τέλη Νοεμβρίου του 1990. Έφτασαν να τελούν υπό κατάληψη περισσότερα από το 70% των γυμνασίων και λυκείων της χώρας. Σε ένα από τα σχολεία που βρίσκονταν υπό κατάληψη, δολοφονήθηκε ο καθηγητής Νίκος Τεμπονέρας κατά την διάρκεια συμπλοκής που σημειώθηκε στις 8 Ιανουαρίου 1991, όταν γονείς και μέλη της τοπικής ΟΝΝΕΔ προσπάθησαν να ανακαταλάβουν το σχολείο. Ο Νίκος Τεμπονέρας χτυπήθηκε με λοστό στο κεφάλι, από τον πρόεδρο της τοπικής ΟΝΝΕΔ Ιωάννη Καλαμπόκα, ο οποίος καταδικάστηκε για το γεγονός σε φυλάκιση. Στο συλλαλητήριο που διοργανώθηκε με αφορμή την δολοφονία Τεμπονέρα, στις 10 Ιανουαρίου, πήρε φωτιά το κατάστημα Κ. Μαρούσης της οδού Πανεπιστημίου, με αποτέλεσμα να χάσουν την ζωή τους τέσσερα άτομα. Σύμφωνα με αναφορές, η φωτιά προκλήθηκε από δακρυγόνο που ρίχτηκε από την αστυνομία. Ο υπουργός Βασίλης Κοντογιαννόπουλος που είχε παραιτηθεί αμέσως μετά το γεγονός της δολοφονίας του Τεμπονέρα, αντικαταστάθηκε από τον Γεώργιο Σουφλιά, ο οποίος απέσυρε το πολυνομοσχέδιο και η κατάσταση εκτονώθηκε.
Βάνδαλοι

Οι Βάνδαλοι ήταν μία ανατολικογερμανική φυλή ή ομάδα φυλών, η οποία συναντάται για πρώτη φορά στη νότια Πολωνία, αλλά αργότερα μετακινήθηκε σε όλη την Ευρώπη ιδρύοντας βασίλεια στην Ισπανία και αργότερα στη Βόρεια Αφρική κατά τον 5ο αιώνα.
Πιστεύεται ότι κατά τη διάρκεια του 2ου αιώνα π.Χ. οι Βάνδαλοι μετανάστευσαν από τη νότια Σκανδιναβία στην περιοχή μεταξύ των ποταμών Όντερ και Βιστούλα και γύρω στο 120 π.Χ. εγκαταστάθηκαν στη Σιλεσία. Γύρω στο 330 μ.Χ. περιορίστηκαν από τους Γότθους στην Παννονία, όπου έλαβαν την άδεια να εγκατασταθούν από τον Μέγα Κωνσταντίνο. Περίπου το 400 οι Βάνδαλοι εκδιώθηκαν και πάλι προς τα δυτικά, αυτή τη φορά από τους Ούννους, διασχίζοντας τον Ρήνο προς τη Γαλατία, μαζί με άλλες φυλές το 406.

Ιστορία

Βάνδαλοι ονομάστηκαν στους πρώτους χριστιανικούς χρόνους διάφορες γερμανικές φυλές και ιδιαίτερα οι Χάστιγκς και οι Σίλιγκς. Στα τέλη του 4ου αιώνα μ.Χ. οι Βάνδαλοι μαζί με τους Αλανούς, μία νομαδική φυλή ιρανικής καταγωγής, ανέβηκαν τον ποταμό Δούναβη μέχρι τις πηγές του και τελικά ξεχύθηκαν στη Γαλατία και την λεηλάτησαν.
Κατόπιν πέρασαν στην Ιβηρική χερσόνησο και εγκαταστάθηκαν στην περιοχή της Ανδαλουσίας, αφού μοίρασαν τη χώρα σε ομόσπονδες συμμαχίες: Στην Ισπανία τους χτύπησαν οι Βησιγότθοι με εντολή των Ρωμαίων, που έβλεπαν με άσχημο μάτι το ότι άρχισαν να μειώνονται οι κτήσεις τους. Έτσι οι Βάνδαλοι με αρχηγό τον Γκιζέριχο ή Γιζέριχο αναγκάστηκαν να περάσουν στην Αφρική.
Το 439 μ.Χ. μετά από πολλούς αγώνες, κατέλαβαν την Καρχηδόνα και την έκαναν πρωτεύουσά τους. Δημιούργησαν στόλο και άρχισαν πειρατικές επιδρομές που έφτασαν έως και την Ελλάδα, όπου και προσπάθησαν να εισβάλουν στην Πελοπόννησο, αλλά ηττήθηκαν στην μάχη της Κενίπολης από τους Μανιάτες και αναγκάστηκαν να εγκαταλείψουν τα σχέδιά τους. Το Βυζάντιο έστειλε εναντίον τους τον στρατηγό Άσπαρ με στρατό, χωρίς όμως αποτέλεσμα. Ο Γιζέριχος, το 455, με ισχυρό πειρατικό στόλο, ήρθε στην Ιταλία και κατέλαβε τη Ρώμη. Οι στρατιώτες του λεηλάτησαν την πόλη επί δύο εβδομάδες και κατέστρεψαν με αγριότητα όλα τα έργα τέχνης: οικοδομήματα, αγάλματα, κομψοτεχνήματα κλπ. Η πράξη τους αυτή έμεινε στην ιστορία με το όνομα «βανδαλισμός» και από τότε έτσι ονομάζεται κάθε καταστροφή μνημείων πολιτισμού. Αρκετοί ασπάστηκαν τον Αρειανισμό.
Τελικά οι Βάνδαλοι νικήθηκαν από τον αυτοκράτορα του Βυζαντίου Ιουστινιανό. Ο στρατηγός του Βελισάριος αποβιβάστηκε κοντά στην Καρχηδόνα δύο φορές, οπότε ο αρχηγός τους Γελίμερος αναγκάστηκε να παραδοθεί το 534 μ.Χ. Τα υπολείμματα των Βανδάλων ανακατεύτηκαν με άλλες φυλές της Βόρειας Αφρικής (Βέρβερους κ.ά.) και σιγά - σιγά εξαφανίστηκαν. Αρκετοί από τους αιχμαλώτους του Βελισάριου κατατάχθηκαν στον αυτοκρατορικό στρατό και αφομοιώθηκαν μέσα στην πολυεθνική Βυζαντινή αυτοκρατορία.

Βάνδαλοι βασιλείς

1.Βίζιμαρ (π.335)
2.Γκοντιγκίζελ (359–406)
3.Γκουντέρικ (407–428)
4.Γιζέριχος (428–477)
5.Χουνέρικ (477–484)
6.Γκούνθαμουντ (484–496)
7.Θράσαμουντ (496–523)
8.Χιλντέρικ (523–530)
9.Γελίμερος (530–534)
Επιπλέον είναι γνωστός ο βασιλιάς Θρίντουμπαλντ, ο οποίος αιχμαλωτίστηκε από τους Γότθους το 416 μ.Χ.
Whoami

Η εντολή whoami απαντάται στα περισσότερα λειτουργικά συστήματα τύπου Unix, στα Windows Vista, στα Windows 7 και στα Windows Server 2008. Προέρχεται από την αγγλική φράση "Who am I?" ("Ποιος είμαι;") και εμφανίζει το πραγματικό όνομα του χρήστη που την εκτελεί. Έχει το ίδιο αποτέλεσμα με την εντολή id -un.
Στα λειτουργικά συστήματα τύπου Unix η έξοδος της εντολής διαφέρει λίγο σε σχέση με τα περιεχόμενα της μεταβλητής $USER γιατί η whoami εμφανίζει το όνομα με το οποίο ο χρήστης δουλεύει ενώ η $USER εμφανίζει το όνομα με το οποίο ο χρήστης εισήλθε στο σύστημα. Για παράδειγμα, αν ο χρήστης εισήλθε σαν John και εκτέλεσε την εντολή su για να γίνει root, η whoami εμφανίζει root ενώ η echo $USER εμφανίζει John. Αυτό συμβαίνει γιατί η εντολή su συνήθως δεν καλεί κέλυφος εισόδου (login shell).
Η έκδοση του GNU γράφτηκε από το Richard Mlynarik και αποτελεί μέρος των GNU Core Utilities (coreutils).
Η εντολή είναι επίσης διαθέσιμη στο Resource Kit των Windows 2000 και στα Windows XP SP2 Support Tools.
Η εντολή υπάρχει επίσης στο Netware, στον κοινό φάκελο του εξυπηρετητή αρχείων. Εκτός των παραπάνω εμφανίζει τις τρέχουσες συνδέσεις στον εξυπηρετητή που συνδέεται ο χρήστης και τα ονόματα με τα οποία το κάνει αυτό.